Reis in Afrikaans: Dié boom dateer uit Caesar se dae
Dié boom dateer uit Caesar se dae
AMSTERDAM het die Anne Frank-boom, 'n kastaiing wat onder meer te sien was in "The Diary of a Young Girl", Engeland het die bekende Sherwood Forest-eike en Noorweë het 'n sparhoutden van meer as 9 550 jaar.
En dan is daar die Caesarboom in België. Dié vind jy in Lo, 'n dorpie met slegs 1 250 inwoners tussen Ieper en Veurne in Wes-Vlaandere.
Ja, die dorp is klein en so asof dit daarby moet pas is Lo se bekende boom ook nie enorm nie - omtrent die grootte van 'n groot appelkoosboom.
Dis dus goed om te weet wáár om te soek vir dié eeueoue taksusboom.
Lo was in die Middeleeue slegs 400 m in deursneeu en is omring deur 'n dikke muur met vier toegangshekke. Die Westpoort wat uit die 14de eeu dateer is die enigste hek wat nog bestaan. Dis gerestoureer in 1852 en 1991.
Die bekende taksusboom staan reg langs die Westpoort. Die Romeinse veldheer, Julius Caesar, het volgens legende sy perd daaraan vasgemaak om in die koelte te rus. Caesar het glo dié perd gebruik toe sy weermag die Britte aangeval het. Vandaar dan die naam, Caesarsboom.
Vanmeleë was Lo ook bekend vir sy St. Petersklooster. Dit was in gebruik tussen 1093 en 1797. In 1578 het dit afgebrand, maar is kort hierna weer herbou. 'n Duiwehok is in 1710 vir die klooster aangebou onder vader Patricius Fraeys.
Nes oor die Caesarboom word ook 'n interessante storie vertel oor dié duiwehok. Volgens oorlewering het die nuwe kloostervader na Rome gegaan en die monnike het besluit om hom met sy terugkoms te verras.
En groot was sy verbasing sekerlik toe hy die duiwehok met 1 132 broeinessies gesien het! In daardie dae was só 'n imposante duiwehok 'n teken van voorspoed, want slegs edelmanne mog só iets bou.
Hoewel Lo in die Middeleeue bekend was as tekstieldorp het dié bedryf hier uitgesterf rondom 1540 en vervang met kaasmaak.
Kaas word steeds hier gemaak. Maak daarom gerus 'n draai in een van Lo se winkels of restaurante om te proe aan dié kaas voordat jy dit afsluk met 'n plaaslike Belgiese biertjie.